KIRJALLINEN KYSYMYS E-1436/01

esittäjä(t): Antonios Trakatellis (PPE-DE) komissiolle

(17. toukokuuta 2001)

Aihe: Liittymistä valmisteleva prosessi ja KIE-maiden edistyminen ydinreaktorien käytöstä poistamiseen ja purkamiseen tähtäävissä ohjelmissa

Euroopan unionin ja joidenkin Keski- ja Itä-Euroopan ehdokasvaltioiden tekemissä kumppanuussopimuksissa edellytetään niiden epävakaiden ydinreaktorien ja yksiköiden sulkemista, joita ei voida kunnostaa kohtuullisin kustannuksin. Kun otetaan huomioon, että Bulgarian Kozloduyn ydinvoimalan yksiköt 1 ja 2 on suljettava vuoden 2002 loppuun mennessä ja reaktorit 3 ja 4 vuoden 2006 loppuun mennessä (VVER-440/230-tyyppiset reaktorit), Liettuan Ignalinan ydinvoimalan yksikkö 1 on suljettava vuoden 2004 loppuun mennessä ja yksikkö 2 vuoden 2008 loppuun mennessä (RBMK-tyyppiset reaktorit) ja Slovakian Bohunice V1:n yksiköt on suljettava ennen vuoden 2006 ja 2007 loppua (VVER-440/230-tyyppiset reaktorit) ja että komissio valvoo näiden sitoumusten noudattamista osana kumppanuussopimuksen täytäntöönpanon ensisijaisia tavoitteita, kysyn komissiolta seuraavaa:

1. Missä vaiheessa ydinreaktorien käytöstä poistamista koskevien suunnitelmien ja hankkeiden laadinta on kyseisissä maissa, ja pitääkö komissio laadittuja aikatauluja, etenemisvaiheita ja toimia tyydyttävinä tehtyjen sitoumusten noudattamiseksi?

2. Minkä verran on myönnetty ydinreaktorien käytöstä poistamiseen tähtääviä hankkeita varten tarkoitettua tukea, jota ei tarvitse maksaa takaisin, Euroopan jälleenrakennus- ja kehityspankin (EJRKP) hallinnoimien kansainvälisten tukirahastojen kautta?

3. Minkä verran komissio on myöntänyt määrärahoja kyseisiä ydinreaktoreita koskevia ohjelmia varten Euratomin kautta, ja kuinka paljon on myönnetty rahoitustukea kyseisille kolmelle maalle energia-alan tarpeiden tyydyttämiseksi?

4. Millä tavoin komissio seuraa epävakaiden ydinreaktorien käytöstä poistamiseen tähtäävien ohjelmien täytäntöönpanoa, ja mitä toimia edellytetään tapauksissa, joissa kyseiset maat eivät noudata EU:n kanssa tekemänsä kumppanuussopimuksen sitoumuksia?

Günter Verheugenin komission puolesta antama vastaus

(27. heinäkuuta 2001)

Kirjallisen kysymyksen johdanto-osan osalta komissio haluaisi selventää tilannetta seuraavasti: Kyseiset ehdokasmaat eivät tähän mennessä ole vahvistaneet Ignalinan ydinvoimalan yksikön 2 ja Kozloduyn ydinvoimalan yksiköiden 3 ja 4 sulkemispäivämääriä. Sulkemispäivämäärien vahvistaminen on aiheena yhteydenpidossa Liettuan ja Bulgarian hallitusten kanssa. Arvoisan parlamentin jäsenen mainitsemat päivämäärät heijastavat komission ilmaisemia toiveita, ja Ignalinan ydinvoimalan tapauksessa jäsenvaltiot ovat sen assosiaationeuvostossa hyväksyneet. Ignalinan ydinvoimalan yksikön 1 osalta Liettuan sulkemissitoumus viittaa siihen, että lopullinen päivämäärä olisi ennen vuotta 2005. Slovakia on sitoutunut sulkemaan Bohunice V1:n kaksi yksikköä vuoteen 2006 ja 2008 mennessä.

Ignalinan ydinvoimalan yksikön 1 sulkemisen osalta Liettuan viranomaiset ja ydinvoimalan käyttäjä ovat saaneet valmiiksi hankeputken purkamista edeltävistä hankkeista, jotka toteutetaan suunnilleen sulkemispäivämäärää edeltävänä ajankohtana. Nämä hanke-ehdotukset on toimitettu Ignalinan kansainvälisen käytöstä poistamisen tukirahaston johdolle ja rahoittajille. Yksi hankkeista koskee hankkeen hallinnointiyksikön perustamista Ignalinan ydinvoimalaan; se on vastuussa tosiasiallisen purkamissuunnitelman laatimisesta. Hankkeen hallinnointiyksikkö perustetaan tämän vuoden kesällä. Tarjouskilpailumenettely on parhaillaan käynnissä. Ignalinan ydinvoimalan johtorakenteisiin perustettiin purkamisyksikkö huhtikuussa 2000.

Kozloduyn ydinvoimalan yksiköiden 1 ja 2 ja Bohunice V1:n osalta Bulgarian and Slovakian viranomaiset viimeistelevät parhaillaan hanke-ehdotusten valmistelua yhdessä asianomaisten kansainvälisten käytöstä poistamisen tukirahastojen johdon ja komission kanssa.

Edellä mainittujen reaktoreiden käytöstä poistamiseen suunniteltuja toimia valvotaan jatkuvasti ja niistä käydään vuoropuhelua, joten niiden yksityiskohtaisessa valmistelussa otetaan huomioon aikaisemmat kokemukset. Tässä vaiheessa komissio ei voi antaa lopullista arviota siitä, tuleeko se olemaan tyytyväinen suunniteltuihin toimiin, aikatauluihin ja vaiheisiin. Sulkemispäivämääriin mennessä selviää, onko aihetta tällaiseen tyytyväisyyteen, koska komissio valvoo hankkeiden yksityiskohtaista valmistelua ja täytäntöönpanoa jatkuvasti koko liittymisprosessin ajan.

Ignalinan kansainvälisen käytöstä poistamisen tukirahaston perustamiskokous pidettiin Lontoossa rahastonhoitajana toimivan Euroopan jälleenrakennus- ja kehityspankin (EJRKP) päämajassa 5. huhtikuuta 2001. Kokouksessa hyväksyttiin edellä mainittu hallinnointiyksikköä koskeva hanke sekä rahaston toimintasuunnitelma ja talousarvio. Määrärahat hyväksyttyyn hankkeeseen myönnetään kyseisen avustussopimuksen määräysten mukaisesti. Määrärahat riippuvat myös rahastonhoitajan ja Liettuan hallituksen allekirjoittaman avustuspuitesopimuksen ratifioinnista. Kozloduyn kansainvälisen käytöstä poistamisen tukirahaston vastaava kokous pidettiin 15. kesäkuuta 2001 samoin tuloksin. Bohunicen rahaston perustamiskokouksen päivämäärää ei ole vielä määrätty, mutta se on suunniteltu pidettäväksi tämän vuoden aikana. Bulgarian ja Slovakian purkamishankkeiden määrärahat myönnetään vasta sitten, kun vastaavat rahastot ovat aloittaneet toimintansa rahoittajiensa tulevissa perustamiskokouksissa.

Tähän mennessä ei ole myönnetty yhtään Euratomin lainaa näiden kolmen ydinvoimalan purkamistarkoituksiin.

PHARE-ohjelman rahoitustuki energia-alalla on keskittynyt tukemaan kansallisten energiastrategioiden laatimista, puiteolosuhteiden luomista ehdokasmaissa energian sisämarkkinoita varten ja energiatehokkuustoimenpiteitä.

Komissio valvoo ydinvoimaloiden purkamisohjelmien täytäntöönpanoa osana liittymisprosessiin kuuluvaa tavanomaista valvontaansa. Tämä heijastuu komission määräaikaiskertomuksissa, joihin sisältyy arvio ydinvoimaenergian alan kehityksestä. Jos joku ehdokasmaa ei noudata sitoumuksiaan, komissio suunnittelee asianmukaiset toimenpiteet. Komissio ei tällä hetkellä näe perusteita sellaisille toimenpiteille. Komissio haluaisi myös korostaa, että sulkemissitoumuksia käsitellään liittymisneuvotteluissa energiaa koskevan luvun yhteydessä.